Úrad vlády  SR	Na rokovanie vlády SR
Sekcia hospodárskej politiky	dňa 10.1. 2002
	k číslu: 7963/2001
	k bodu: 18

S t a n o v i s k o

k Zhodnoteniu účinnosti systému na ochranu spotrebiteľa v SR z pohľadu kapitoly 23 – ochrana spotrebiteľov a zdravia a Zásady spotrebiteľskej politiky do roku 2003             a k Dodatku
______________________________________________________________________

	I.

Materiál predkladá minister hospodárstva SR na základe Plánu práce vlády SR na rok 2001. Obsahuje návrh uznesenia, predkladaciu správu, Zhodnotenie účinnosti systému,  Zásady spotrebiteľskej politiky do roku 2003, tabuľku prioritných úloh, prílohy, vyhodnotenie medzirezortného pripomienkového konania, vyhodnotenie pripomienkového konania spotrebiteľských organizácií, návrh komuniké. Obsahom dodatku je doplnenie vyhodnotenia pripomienkového konania a nové znenie prioritných úloh spotrebiteľskej politiky do roku 2003. 

Dokument hodnotí dosiahnuté výsledky harmonizácie legislatívneho prostredia v oblasti ochrany spotrebiteľa z pohľadu stanovených cieľov spotrebiteľskej politiky a podľa vecnej príslušnosti rezortov, informuje o zmenách  inštitucionálneho systému kontroly na trhu, o činnosti spotrebiteľských združení  a  o medzinárodných aktivitách ministerstva hospodárstva v tejto oblasti.

Obsahom druhej časti dokumentu sú Zásady spotrebiteľskej politiky do roku 2003,  na ktoré nadväzujú prioritné úlohy spotrebiteľskej politiky do roku 2003. 

		II.

Z vyhodnotenia pripomienkového konania vyplýva, že všetky zásadné pripomienky boli doriešené a materiál sa predkladá na rokovanie vlády bez rozporov.

		III. 

Predložené zhodnotenie je zbytočne rozsiahle, obsahuje veľa podrobných informácií, ktoré nie sú podstatné pre rozhodovanie vlády, a teda nie celkom rešpektuje  pokyny Smernice pre predkladanie materiálov na rokovanie vlády SR o rozsahu predkladaných materiálov.
 
Hlavným kritériom pre vyhodnotenie účinnosti systému na ochranu spotrebiteľa by mala  byť miera naplnenia cieľov spotrebiteľskej politiky vyplývajúcich z prijatých Zásad spotrebiteľskej politiky SR: 
-	ochrana zdravia a bezpečnosti spotrebiteľov
-	ochrana a podpora ekonomických záujmov spotrebiteľov
-	prístup spotrebiteľov k informáciám o výrobkoch a službách
-	vzdelávanie spotrebiteľov
-	efektívne riešenie spotrebiteľských sťažností a získavanie náhrad škôd
-	podpora rozvoja činnosti nevládnych spotrebiteľských združení.

Predložený dokument hodnotí plnenie stanovených cieľov najmä z pohľadu prípravy potrebného legislatívneho prostredia pre vytvorenie účinného systému ochrany spotrebiteľa. Podľa nášho názoru ťažisko malo byť položené na vyhodnotenie účinnosti systému aj z pohľadu ochrany spotrebiteľa v reálnom živote - na vnútornom trhu. Mala byť zhodnotená efektívnosť a účinnosť kontrolnej činnosti orgánov  trhového dozoru, účinnosť postupov pri riešení spotrebiteľských sťažností a podnetov, prínos aktivít spotrebiteľských združení pre ochranu spotrebiteľa a pod.

Nové Zásady spotrebiteľskej politiky do roku 2003 sú orientované (aj podľa odporúčaní EÚ) na tri hlavné oblasti: na úplnú harmonizáciu legislatívy v oblasti ochrany spotrebiteľa, na dôsledné monitorovanie uplatňovania spotrebiteľského práva, na zvýšenie uvedomenia spotrebiteľa o svojich právach a na podporu nevládnych spotrebiteľských organizácií, s tým, že doteraz uplatňované ciele spotrebiteľskej politiky sa nemenia.  Nadväzne sú formulované prioritné úlohy spotrebiteľskej politiky do roku 2003.

Podľa nášho názoru zoznam prioritných úloh by mal odrážať aj v súčasnosti zatiaľ len v legislatívnom procese naštartovanú reformu systému štátnej kontroly na vnútornom trhu a mal by preto obsahovať i požiadavku na dobudovanie a sfunkčnenie inštitucionálneho systému orgánov trhového dozoru.  Odporúčame v tomto zmysle doplniť novú prioritnú úlohu:
 „inštitucionálne dobudovanie  orgánov kontroly na vnútornom trhu a zabezpečenie ich efektívnej a účinnej činnosti pre ochranu spotrebiteľa“.

Vláde SR odporúčame predložený  návrh schváliť s prihliadnutím na vyššie uvedenú pripomienku.

Bratislava  4.1. 2002